|  |
| --- |
| Dokument oprettet 27. november 2023 / kft\_dh  Sag 10-2022-00755 – Dok. 632216 |

# Referat af bestyrelsesmøde den 4. december 2023

**Til stede:** Thorkild Olesen (under punkt 5 og 8–23), Sif Holst, Anni Sørensen, Pia Allerslev, Brian Andersen, Simon Toftgaard Jespersen, Katrine Mandrup Tang, Jesper Kejlhof (under punkt 4), Line Brøgger Kjærgaard (under punkt 6, 7 og 17) og Mette Søndergaard Pedersen (referent).

**Afbud:** Lars Ahlburg.

### 1. Godkendelse af dagsorden

Dagsordenen blev godkendt.

### 2. Opfølgning på FU-møde den 10. oktober 2023

Der var ingen bemærkninger.

### 3. Forretningsorden for bestyrelsen

Bestyrelsen godkendte forretningsordenen.

### 4. Budget for DH 2024

Budgettet blev 1. behandlet på mødet den 11. oktober, hvorefter det blev sendt i høring i medlemsorganisationerne, hvilket ikke gav anledning til ændringer. Budgettet er udarbejdet med udgangspunkt i budget 2023 og i overensstemmelse med repræsentantskabets beslutning om at nedbringe den positive egenkapital. Budgettet viser et underskud på 658.000 kr.

Bestyrelsen godkendte budget for DH 2024.

### 5. Arbejdsprogram 2024 + status på Arbejdsprogram 2023

Udmøntningen af DH’s strategi- og handlingsplan 2022-25 sker i årlige arbejdsprogrammer, der konkretiserer og prioriterer indsatserne i handlingsplanen i forhold til den politiske dagsorden og aktuelle indflydelsesmuligheder. Udkast til arbejdsprogram 2024 er udarbejdet med udgangspunkt i budget 2024 og med input fra mødet den 11. oktober 2023.

Bestyrelsen godkendte arbejdsprogram 2024 og tog status på arbejdsprogram 2023 til efterretning.

### 6. Revision af bevillingsmodellen i Handicappuljen

Forslag til ny bevillingsmodel vil gøre det muligt for organisationer med stor kapacitet og høj historisk omsætning af puljemidler at søge større programbevillinger, mens organisationer med lavere omsætning fortsat kan søge enkeltprojekter og mindre aktiviteter. Den nye bevillingsmodel anbefales af den nedsatte arbejdsgruppe, og det indgik også som anbefaling i det udenrigsministerielle review af Det Globale Handicapprogram gennemført i starten af 2023.

Bestyrelsen godkendte, at DH søger Udenrigsministeriet om tilladelse til at indføre en ny bevillingsmodel for Handicappuljen.

### 7. Nyt partnerskab med paraplyorganisation i Kenya

Forslag om nyt partnerskab med den kenyanske paraplyorganisation (UDPK) er led i en større identifikation af nye partnerskaber med paraplyorganisationer i Syd i overensstemmelse med den godkendte procesplan fra 2022.

Bestyrelsen godkendte, at DH indleder et samarbejde med UDKP i 2024.

8. DH’s politik for universelt design og tilgængelighed

DH har udarbejdet en ny politik for universelt design og tilgængelighed med 33 forslag til et mere ligeværdigt samfund for mennesker med forskellige typer af handicap. Politikken er blevet til på baggrund af tidligere drøftelser i bestyrelsen og med inddragelse af medlemsorganisationer og DH-afdelinger.

Bestyrelsen godkendte DH’s politik for universelt design og tilgængelighed med enkelte tilføjelser.

9. 1. udkast til DH’s beskæftigelsespolitik

Af arbejdsprogrammet for 2023 fremgår, at DH skal lave en ny beskæftigelsespolitik, og rammerne for politikken blev fastlagt på mødet den 30. august 2023.

Bestyrelsen kom med input og godkendte udkast til DH’s beskæftigelsespolitik, som efterfølgende sendes i høring blandt medlemsorganisationerne med henblik på endelig godkendelse på bestyrelsesmødet den 6. februar 2024.

### 10. Udpegning til kulturministerens Parasportspris 2023

DH er blevet opfordret til at indstille en kandidat til kulturministerens Parasportspris 2023, og på baggrund af indsendte kandidater fra medlemsorganisationerne besluttede bestyrelsen at indstille den døvblinde triatlet Peter Herstrøm fra Foreningen Danske DøvBlinde.

### 11. Udpegning til Det regionale arbejdsmarkedsråd i Region Nordjylland

DH skal udpege et nyt medlem af Det regionale arbejdsmarkedsråd i Region Nordjylland for den resterende periode frem til 2026, og bestyrelsen besluttede at udpege Henrik Terp fra Dansk Handicap Forbund.

### 12. Udpegning til Ankestyrelsen på socialområdet

DH skal udpege to nye repræsentanter til Ankestyrelsen som beskikkede medlemmer på socialområdet for den resterende periode frem til 2026, og bestyrelsen besluttede at udpege Anne Heindorff Nielsen fra SUMH fra 1. januar 2024 og Niels Jensen fra Psoriasisforeningen fra 1. juni 2024.

### 13. Udpegning til det rådgivende organ til Ankestyrelsens uafhængige retssikkerhedsenhed

DH skal udpege en repræsentant til det rådgivende organ til Ankestyrelsens uafhængige retssikkerhedsenhed for perioden frem til 2027, og bestyrelsen besluttede at udpege Nadia Buchard fra Scleroseforeningen.

### 14. Temadrøftelse: Regional politisk interessevaretagelse

Punktet blev udsat til næste møde.

### 15. Evaluering af DH’s repræsentantskabsmøde 2023

Punktet blev udsat til næste møde.

### 16. Aktuel politisk drøftelse (fast punkt uden sagsfremstilling)

Thorkild Olesen orienterede om et møde den 4. december 2023 med socialministeren om de kommende politiske aftaler på handicapområdet. Bestyrelsen følger den politiske udvikling nøje.

### 17. Pulje til indsatser i Ukraine og nabolande

Som opfølgning på bestyrelsens ønske om at sondere muligheder for engagement i Ukraine, har der været holdt medlemsmøde samt udsendt spørgeskema til medlemsorganisationerne, og der er indsendt en ansøgning til Udenrigsministeriet om en tillægsbevilling til DH’s Globale Handicapprogram til at dække indsatser i Ukraine og øvrige af EU’s naboskabslande. DH har fået en tilbagemelding fra Udenrigsministeriet, der har reserveret i alt 18 mio. kr. (6 mio. kr. årligt de kommende 3 år i 2024-2026) til en tillægspulje til DH’s eksisterende handicapprogram.

Bestyrelsen tog orienteringen til efterretning.

### 18. Sammen om handicap

DH er af social- og boligministeren inviteret til at deltage i samarbejdsforummet Sammen om handicap. I forummet deltager ud over ministeren og regeringens ordfører også Dansk Socialrådgiverforening, Socialpædagogerne, FOA, KL, Danske Regioner, Selveje Danmark og LOS. Regeringen ønsker at gennemføre markante og varige forbedringer på handicapområdet, og formålet med Sammen om handicap er at drøfte vigtige og svære emner på det specialiserede socialområde.

Bestyrelsen tog orienteringen til efterretning.

### 19. Danmarks eksamination i Handicapkonventionen

Danmark skal til eksamination hos FN’s handicapkomité om handicapkonventionen den 23. august 2024, og DH står i den forbindelse for at koordinere civilsamfundsrapporten til handicapkomitéen med andre civilsamfundsorganisationer. Sekretariatet inddrager medlemsorganisationer og andre aktører i arbejdet, og bestyrelsen inddrages løbende i processen for udarbejdelse af civilsamfundsrapporten.

Bestyrelsen tog orienteringen til efterretning.

### 20. Siden sidst fra DH’s formand og næstformand

Der blev givet en kort orientering om hhv. formandens og næstformandens deltagelse i forskellige møder og arrangementer m.m. siden sidste bestyrelsesmøde.

Bestyrelsen tog orienteringen til efterretning.

### 21. Korte orienteringer fra DH’s sekretariat

Der blev givet korte orienteringer om aktuelle sager i DH’s sekretariat.

Bestyrelsen tog orienteringen til efterretning.

### 22. Næste møde

Næste møde er tirsdag den 6. februar 2024, kl. 9.00-16.00, i Handicaporganisationernes Hus, hvor der holdes kombineret bestyrelsesseminar og ordinært bestyrelsesmøde. Til seminaret er de to suppleanter også inviteret.

23. Evt.

Der var ingen bemærkninger.